একেবারেই যেন উলট পুরাণ। এক সময়ে ‘স্বাধীনতা দিবস’ পালনের বিরোধিতা করে যাঁরা উত্তরবঙ্গ-সহ অসমে বন্‌ধ ডাকতেন তাঁরাই এখন স্বাধীনতা দিবস পালনের আয়োজন করছেন। মূলস্রোতে ফিরে আসা কামতাপুর লিবারেশন অর্গানাইজেশন (কেএলও)-র প্রাক্তনরা এবার দেশের স্বাধীনতা দিবস উদযাপনের উদ্যোগ নিয়েছেন। আর সেটাও ফেরার নেতা জীবন সিংহের বাড়ির সামনে।
বর্তমান আলিপুরদুয়ার জেলার হলদিবাড়িতে ১৯৯৩ সালের ২৮ ডিসেম্বর কেএলও-র মতো জঙ্গি সংগঠন তৈরি হয়েছিল যাঁদের হাত ধরে, তাঁরাই উৎসবের উদ্যোক্তা। শুধু তাই নয়, ১৫ অগস্টের দিন কেএলও-র অন্যতম প্রতিষ্ঠাতা চেয়ারম্যান এবং বর্তমানে পলাতক জীবন সিংহ ওরফে তমীর দাসের দুই বোনকে হাজির করা হবে সেই অনুষ্ঠানে। রাজ্যের আদিবাসী মন্ত্রী জেমস কুজুরকেও কুমারগ্রামের অনুষ্ঠানে আমন্ত্রণ জানিয়েছেন প্রাক্তন কেএলও সদস্যরা।
গত কয়েকদিন ধরেই কুমারগ্রাম ব্লকের মধ্য হলদিবাড়িতে কেএলও-র প্রাক্তন ডেপুটি কমান্ডার মিল্টন বর্মা, হর্ষবর্ধন দাস, টারজান ওরফে মধুসূদন দাসেরা স্বাধীনতা দিবস পালনের প্রস্তুতি নিচ্ছেন। মিল্টন জানিয়েছেন, তাঁদের একসময়ের চেয়ারম্যান কেএলও চিফ জীবন সিংহের বাড়ির সামনেই স্বাধীনতা দিবস পালন করা হবে। সেদিন জীবন সিংহের দুই বোন সুমিত্রা বর্মন এবং বৃষ্টিমালা রায়কেও অনুষ্ঠানে থাকার জন্য আমন্ত্রণ জানানো হয়েছে।
মিল্টনরা শুধু স্বাধীনতা দিবস পালন করাই নয়, চাইছেন ওই দিনের অনুষ্ঠানেই জীবন সিংহকে সরকারের সঙ্গে আলোচনার টেবিলে বসিয়ে আত্মসমর্পণ করানোর শপথ নিতে। 
১৯৯৩ থেকে ২০০৩ সাল পর্যন্ত ভুটান, অসম, মায়ানমার, বাংলাদেশে জঙ্গি প্রশিক্ষণ, বাম নেতাদের খুন, ব্যবসায়ীদের অপহরন করেছিল কেএলও। কিন্তু ২০০৩-২০০৪ সালে ভুটানে সেনা অভিযান ‘অপারেশন ফ্লাশ আউট’-এর দাপটে মিল্টন, হর্ষবর্ধনেরা ধরা পড়েন। ২০১১ সালে একে একে জেল থেকে জামিন পান, কেউবা নির্দোষ প্রমানিত হয়ে এখন মূলস্রোতে জীবনযাপন করছেন।
কুমারগ্রামের তৃণমুল বিধায়ক তথা আদিবাসী মন্ত্রী এবং প্রাক্তন পুলিশ কর্তা জেমস কুজুর জানিয়েছেন, দীর্ঘ জঙ্গী জীবনের অবসানের পরে তাঁদের এই উপলব্ধি ধন্যবাদযোগ্য। তিনি অনুষ্ঠানে যাবেন বলেও জানিয়েছেন। 
উল্লেখ্য, জীবন সিংহ এখনও পলাতক থেকে বরো জঙ্গিদের সঙ্গে কেএলও-র জঙ্গি আন্দোলন চালিয়ে যাচ্ছেন। অন্য দিকে তাঁর সঙ্গীরা— এক সময়ে যাঁদের হাতে একে-৪৭, রকেট লঞ্চার থাকত তাঁরাই এবার জাতীয় পতাকা উত্তোলন করবেন। জঙ্গি জীবনের দিনের মতো ‘গান স্যালুটের’ পরিবর্তে মিল্টনদের গলায় শোনা যাবে, জাতীয় সঙ্গীত।
কুমারগ্রামের মাটিতে এ এক অন্য স্বাধীনতা দিবস।
আরও পড়ুন
স্বাধীনতার ৭০ বছর! 
আজাদিকীরং! এগিয়ে বিজেপি! তবে কেন্দ্রের ভিডিওয় পাক বিমান!